CELEX: 62011TN0251
Language: mt
Date: 2011-05-18 00:00:00
Title: Kawża T-251/11: Rikors ippreżentat fit- 18 ta’ Mejju 2011 — L-Awstrija vs Il-Kummissjoni

6.8.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 232/30
            
         Rikors ippreżentat fit-18 ta’ Mejju 2011 — L-Awstrija vs Il-Kummissjoni
   (Kawża T-251/11)
   2011/C 232/55
   Lingwa tal-kawża: il-Ġermaniż
   
      Partijiet
   
   
      Rikorrenti: Ir-Repubblika tal-Awstrija (rappreżentant: C. Pesendorfer, aġent)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni C(2011) 1363 finali, tat-8 ta’ Marzu 2011, dwar l-għajnuna mill-Istat C 24/2009 mogħtija mil-Awstrija skont il-Liġi dwar l-elettriku ekoloġiku (Ökostromgesetz) lill-impriżi li jikkonsmaw kwantitajiet kbar ta’ enerġija [Għajnuna C 24/09 (ex N 446/08)];
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv ibbażat fuq l-applikazzjoni żbaljata tal-Artikolu 107(1) TFUE — Ineżistenza ta’ għajnuna mill-Istat
               Skont ir-rikorrenti, il-limitazzjoni tan-nefqa ppjanata għall-kumpanniji li jikkonsmaw kwantitajiet kbar ta’ enerġija fl-Artikolu 22(c) tal-Liġi Awstrijaka fuq l-elettriku ekoloġiku (Ökostromgesetz), BGBl. I Nru 114/2008 (iktar ’il quddiem l-“ÖSG”) ma tikkostitwixxix għajnuna mill-Istat minħabba n-nuqqas ta’ użu ta’ “riżorsi tal-Istat”.
            
         
               (2)
            
            
               It-tieni motiv ibbażat fuq l-applikazzjoni żbaljata tal-Artikolu 107(1) TFUE — Nuqqas ta’ natura selettiva
               Skont ir-rikorrenti, tonqos in-natura selettiva kemm de jure kif ukoll de facto. Anki jekk jitqies li l-Artikolu 22(c) tal-ÖSG jikkawża devjazzjoni mis-sistema ta’ referenza, din id-devjazzjoni tidher iġġustifikata mil-loġika u mill-istruttura interna tas-sistema ta’ għajnuna għall-elettriku ekoloġiku.
            
         
               (3)
            
            
               It-tielet motiv ibbażat fuq l-applikazzjoni żbaljata tal-Artikolu 107(1) TFUE — Abbuż ta’ poter
               Skont ir-rikorrenti jekk, xorta waħda, il-miżura proposta hija kkunsidrata bħala għajnuna mill-Istat, din taqa’ fil-kamp ta’ applikazzjoni tal-linji gwida Komunitarji dwar għajnuna mill-Istat għall-protezzjoni ambjentali: li, fi kwalunkwe każ, għandha tiġi stabbilita skont l-Kapitolu 4 tal-Linji Gwida; barra minn hekk għandha ssir analoġija bejn l-avviż ta’ ħlas ta’ kumpens tal-Artikolu 22(c) ÖSG u r-regoli għall-eżami tat-tnaqqis tat-taxxi fuq l-enerġija rregolati taħt id-dritt Komunitarju, għalhekk, il-ħlas ta’ kumpens kellu jkun awtorizzat fuq il-bażi ta’ din l-analoġija. Huwa wkoll konċepibbli li flimkien ma’ applikazzjoni analoga tal-Linji Gwida, ikun hemm analoġija mal-Artikolu 25 tar-regolament ta’ eżenzjoni ġenerali għal kategoriji.
            
         
               (4)
            
            
               Ir-raba’ motiv: trattament mhux ugwali mill-Kummissjoni Ewropea għal kwistjonijiet li għandhom l-istess ċirkustanzi fattwali mill-perspettiva tal-kompetizzjoni
               Skont ir-rikorrenti, tqum il-kwistjoni għalfejn huma ttrattati b’mod manifestament differenti sitwazzjonijiet simili mill-perspettiva tal-kompetizzjoni — f’dan il-każ issir referenza għall-possibbiltà li jitqabblu l-ÖSG u l-liġi Ġermaniża dwar l-enerġiji rinovabbli, b’mod partikolari fir-rigward tal-effetti ekonomiċi tagħhom u fil-qasam tall-kompetizzjoni —, li jidher li huwa inkompatibbli mal-prinċipju ġenerali ta’ trattament ugwali.